সুন্দরবনের অর্থনৈতিক গুরুত্ব অপরিসীম। বাংলাদেশে বৈদেশিক মুদ্রা অর্জনে দ্বিতীয় অবস্থান দখল করে আছে সুন্দরবনের চিংড়ি মাছ। চিংড়িকে তাই হোয়াইট গোল্ড বা সাদা সোনা বলা হয়। বাংলাদেশের চিংড়ি গবেষণা কেন্দ্র বাগেরহাটে অবস্থিত। চিংড়ি চাষের জন্য খুলনা অঞ্চলকে বাংলাদেশের কুয়েত সিটি বলা হয়। দেশের আমিষের চাহিদা ৬০ ভাগ পূরণ হয় মাছ থেকে। আর এ মাছেরও একটা বড় প্রাকৃতিক উৎস এ সুন্দরবন। বাংলাদেশে ব্যবহৃত কাঠের ৬০ ভাগই সুন্দরবনের। নিউজপ্রিন্ট কাগজ, বাক্স, দিয়াশলাইয়ের কাঠি তৈরি করা হয় গেওয়া কাঠ থেকে। পেন্সিল তৈরি করা হয় ধুন্দল কাঠ দিয়ে। পশুর ও গরান দিয়ে রঙ তৈরি করা হয়। গোলপাতা দিয়ে দেশের অগণিত ঘরের ছাউনি ও বেড়া দেয়া হয়। হোগলা দিয়েও বেড়া দেয়াসহ চাঁই তৈরি, ডালা তৈরি ইত্যাদি কাজে ব্যবহৃত হয়। এমনিভাবে সুন্দরী দিয়ে নৌকা, ট্রলার তৈরিসহ অসংখ্য কাজে ব্যবহৃত হয়। হেন্তাল দিয়েও অনেক রকমের কাজ করা হয় বাসা-বাড়ির। সুন্দরবন থেকে কাঁকড়া ও কুঁচে চিংড়ি মাছের মতো বিদেশে রফতানি করা হয়। আর তাতেও দেশের অর্থনৈতিক খাতে বড় ধরনের ভূমিকা থাকে। সুন্দরবনের বিভিন্ন ফল যেমনÑ ওড়া, কেওড়া, গোল, বনবরুই, বেত ফল, শিঙ্গাড়া, সুন্দরীর ফল, হেন্তালের মাথি এগুলোও অর্থনৈতিক সম্পদ। সুন্দরবনের মধু জগদ্বিখ্যাত এবং অর্থনৈতিক সম্ভাবনা এবং সুন্দরবনের উঁচু অংশে তেঁতুল, কদবেলসহ নানা রকমের ফল গাছ চাষ করা সম্ভব। এ ছাড়া বন বিভাগের জেলে, বাওয়ালি, মৌয়াল, কাঠুরিয়া, পর্যটক, গবেষকসহ অনেক খাতে সরকারি রাজস্ব উপার্জিত হয়ে থাকে। বাংলাদেশের পরিবেশের ভারসাম্য রক্ষার ক্ষেত্রেও সুন্দরবনের ভূমিকা ব্যাপক। সুন্দরবনের কারণেই খুলনা অঞ্চল পরিবেশের ভারসাম্য রক্ষা করতে পারে। আর বাগেরহাটে তো পরিবেশ রক্ষায় স্বয়ংসম্পন্নর থেকেও বেশি বনভূমি রয়েছে। সুন্দরবন শুধু বাংলাদেশের নয়, পুরো পৃথিবীর পরিবেশ রক্ষায় অবদান রাখছে। সুন্দরবন নিয়ে মাঝে মধ্যে তবে অবাক হই কিছু কিছু বুদ্ধিজীবীর কথা শুনে, যারা বলে ‘সুন্দরবন থাকলে বা কি আর না থাকলে বা কি? অর্থনৈতিক ক্ষেত্রে এর কী গুরুত্ব আছে?’ তারা এই বনের প্রকৃত গুরুত্ব বুঝে কথা বলেন বলে মনে হয় না।